**Az Önkormányzat 100%-os tulajdonában álló**

**………………………………………..GAZDASÁGI társaság**

**Javadalmazási Szabályzata**

**a vezető tisztségviselő (ügyvezető), vezető állású munkavállaló (cégvezető), felügyelő bizottsági tagok javadalmazása, valamint a jogviszony megszűnése esetére biztosított juttatások rendszeréről**

**Preambulum**

A köztulajdonban álló gazdasági társaságok takarékosabb működéséről szóló 2009. évi CXXII. törvény 5. § (3) bekezdése alapján a Társaság – ügyvezetőjének, felügyelő bizottsági tagjainak, valamint a Munka Törvénykönyvéről szóló 2012. évi I. törvény (a továbbiakban: Mt.) 208. § szerinti vezető állású munkavállalóinak javadalmazása, továbbá a jogviszony megszűnése esetére biztosított juttatások módjának, mértékének főbb elveiről, annak rendszeréről a Társaság legfőbb szerve köteles szabályzatot alkotni.

Budapest Főváros VII. kerület Erzsébetváros Önkormányzat, ill. annak Képviselő-testülete, mint Alapító határozatával a köztulajdonban álló gazdasági társaságok takarékosabb működésének előmozdítása érdekében az Erzsébetvárosi Üzemeltetési és Ingatlanfejlesztési Korlátolt Felelősségű Társaságra (a továbbiakban: Társaság) vonatkozó jogszabályi aláírásoknak megfelelően, az Alapító javadalmazási elveivel összeegyeztetve és a jogszabályokban megengedett arányossági elvek alapul vételével, a Társaság célkitűzéseivel, értékeivel és hosszú távú érdekeivel összhangban az alábbi szabályzatot alkotja.

**I. A szabályzat hatálya**

1. A szabályzat személyi hatálya kiterjed a Társaság Mt. 208. §-ban meghatározott vezető állású munkavállalóra (ügyvezető), valamint a közvetlen irányítása alatt álló és –részben, vagy egészben- helyettesítésére jogosított más munkavállalójára (cégvezető), a vezető tisztségviselőre, a felügyelőbizottság tagjaira,

2. A szabályzat tárgyi hatálya kiterjed:

1. a vezetők javadalmazási elveinek szabályozására;
2. a vezető munkaviszonyának létesítésére, munkáltatói jogkör gyakorlására;
3. a vezető tisztségviselők jogviszonyának létesítésére, jogviszony megszűnése esetére biztosított juttatásra, annak mértékére;
4. a vezető munkaviszonyának megszűnése esetén járó juttatásokra;
5. a vezető prémiumfizetési feltételeire;
6. a vezető költségtérítésének szabályozására;
7. a vezető állású munkavállalókkal az Mt. 208. § alapján – de figyelemmel az Mt. 207. § (3) bekezdésében foglaltak alapján – kötött versenytilalmi megállapodásokra.

**II. A vezető tisztségviselő (ügyvezető) javadalmazása**

3. A vezetőt e minőségében megillető jogokra és az őt terhelő kötelezettségekre a Ptk. megbízásra vonatkozó szabályait vagy a munkaviszonyra irányadó szabályokat kell alkalmazni. Ennek megfelelően a vezető jogviszonyának létesítésekor a Társaság alapítója (egyedüli tagja) – vagyis Budapest Főváros VII. kerület Erzsébetváros Önkormányzat, ill. annak Képviselő-testülete – dönt arról, hogy a vezető a feladatát munkaviszonyban vagy megbízási jogviszony keretében látja el.

3.1. Ha a vezető munkaviszonyban látja el feladatát, úgy részére alapbér, továbbá egyéb bér jellegű juttatás (pl: cafeteria, üzemanyag térítés) fizetendő, amelyre az Mt. szabályait kell megfelelően alkalmazni.

3.2. Ha a vezető tisztségviselő megbízási jogviszonyban látja el feladatát, akkor részére megbízási díj jár azzal, hogy egyéb juttatás, így cafeteria is adható, valamint a megbízási jogviszony ellátása során felmerült saját gépjármű használat során felmerült költségek megtérítésére is igényt tarthat. A vezető tisztségviselő alapbérét, illetőleg megbízási díját a Társaság alapítója állapítja meg.

4. A vezető alapbére, illetőleg vezető tisztségviselő estében – megbízási jogviszony keretében – havi díjazása legfeljebb a mindenkori minimálbér hétszerese lehet. A vezető személyi alapbérének, illetőleg vezető tisztségviselő esetében a havi díjazásának megállapításakor évente a keresetfejlesztési irányelveket kell figyelembe venni azzal, hogy a vezető alapbére, a tisztségviselő díja legfeljebb a társaságra irányadó átlagkereset (bértömeg) növekedési mértékének százalékos mértékével növelhető.

5. A vezető, a vezető tisztségviselő jutalmat a Társaság és az Alapító javadalmazási alapelveivel és politikájával összhangban csak a Társaság alapítója (egyedüli tagja) – vagyis Budapest Főváros VII. kerület Erzsébetváros Önkormányzat, ill. annak Képviselő-testülete – döntése (határozata) alapján kaphat.

6. A vezetőt, a vezető tisztségviselőt prémium csak a Társaság alapítója (egyedüli tagja) – vagyis Budapest Főváros VII. kerület Erzsébetváros Önkormányzat, ill. annak Képviselő-testülete – döntése (határozata) alapján illeti meg.

6.1. Prémiumfeladatként az üzleti terv fő számainak teljesítése mellett csak olyan feltétel határozható meg, amelynek teljesítése a munkakör elvárható szakértelemmel és gondossággal való ellátásán túlmutató, konkrét, mérhető, objektíven meghatározható teljesítményt takar. Prémiumfeladatot a Társaság alapítója (egyedüli tagja) – Budapest Főváros VII. kerület Erzsébetváros Önkormányzat, ill. annak Képviselő-testülete – bármikor meghatározhat.

6.2. A kitűzés tartalmazza a prémium mértékét, a teljesítendő feladatokat a hozzájuk tartozó prémiumhányaddal, az előleg esetleges kifizethetőségének idejét és az értékelés időpontját.

6.3. A prémium kitűzése előtt a Felügyelő Bizottság véleményét ki kell kérni.

6.4. Prémiumelőleg fizetésére a Társaság alapítója (egyedüli tagja) – Budapest Főváros VII. kerület Erzsébetváros Önkormányzat, ill. annak Képviselő-testülete – döntése alapján akkor kerülhet sor, ha az előírt feltételek teljesülésére a gazdasági mutatók év közben történő alakulásából következtetni lehet. Amennyiben a gazdasági év végére az előírt feltételek nem teljesülnek, a már kifizetett prémiumelőleget vissza kell fizetni.

6.5. A prémiumfeladatok értékelésére és az alapján az elszámolásra (a kifizetett prémiumelőlegre is tekintettel) az üzleti évet lezáró mérleg elfogadásakor kerül sor.

6.6. A vezető, illetve a vezető tisztségviselő munka, illetve megbízási jogviszonyának év közben történő megszűnése esetén a prémium időarányos része számolható el a tárgyévet záró éves beszámoló elfogadásával egyidejűleg.

7. A Társaság vezetője, vezető tisztségviselője felett a munkáltatói/megbízói jogokat (munka, illetve megbízási jogviszony létesítése, megszüntetése, módosítása, javadalmazás megállapítása – ideértve az egyéb díjazást, illetve juttatást is) a Társaság alapítója – Budapest Főváros VII. kerület Erzsébetváros Önkormányzat, ill. annak Képviselő-testülete – gyakorolja. A vezető felmondási idejére és a végkielégítésére az Mt. rendelkezései, a vezető tisztviselő esetében a megbízási szerződésében foglaltak az irányadók, azzal, hogy a törvényben meghatározott mértéktől javukra eltérni nem lehet.

8. A vezető a nem vezető munkavállalók számára biztosított mértékben és szabályok szerint jogosult a Társaság által biztosított béren kívüli, jóléti és szociális juttatásokra. Az egyéb közvetlenül vagy közvetve nyújtott pénzbeli és természetbeni juttatás formáit (cafetéria, gépkocsi használat, költségtérítés stb.) a munkaszerződés vezető tisztségviselő esetében a megbízási szerződés, jogszabály, illetve a Társaság egyéb szabályzatai rögzítik.

**III. A vezető állású munkavállaló (cégvezető)**

9. A társaság legfőbb szerve, azaz a Társaság alapítója (egyedüli tagja) – vagyis Budapest Főváros VII. kerület Erzsébetváros Önkormányzat, ill. annak Képviselő-testülete – a vezető munkájának segítése érdekében egy vagy több vezető állású munkavállalót (cégvezetőt) nevezhet ki.

9.1. A cégvezető feladatait munkaviszonyban látja el, részére alapbér, továbbá egyéb bér jellegű juttatás (pl: cafeteria, üzemanyag térítés) fizetendő, amelyre az Mt. szabályait kell megfelelően alkalmazni.

9.2. A cégvezető olyan munkavállaló, aki az ügyvezető rendelkezései alapján irányítja a társaság folyamatos működését.

9.3. A cégvezetőre a vezető tisztségviselőkre vonatkozó a Ptk-ban meghatározott kizáró és összeférhetetlenségi okokat megfelelően alkalmazni kell.

10. A vezető állású munkavállaló alapbére legfeljebb a mindenkori minimálbér hétszerese lehet. A vezető állású munkavállaló személyi alapbérének megállapításakor évente a keresetfejlesztési irányelveket kell figyelembe venni azzal, hogy alapbére legfeljebb a társaságra irányadó átlagkereset (bértömeg) növekedési mértékének százalékos mértékével növelhető.

11. A felmondási időre és a végkielégítésre az Mt. rendelkezései, a vezető állású munkavállaló munkaszerződése az irányadók, azzal, hogy a törvényben meghatározott mértéktől a munkavállaló javára eltérni nem lehet.

12. A vezető állású munkavállaló jutalmat a Társaság és az Alapító javadalmazási alapelveivel és politikájával összhangban csak a Társaság alapítója (egyedüli tagja) – vagyis Budapest Főváros VII. kerület Erzsébetváros Önkormányzat, ill. annak Képviselő-testülete – döntése (határozata) alapján kaphat.

13. A vezető állású munkavállalót prémium csak a Társaság alapítója (egyedüli tagja) – vagyis Budapest Főváros VII. kerület Erzsébetváros Önkormányzat, ill. annak Képviselő-testülete – döntése (határozata) alapján illeti meg.

13.1. Prémiumfeladatként az üzleti terv fő számainak teljesítése mellett csak olyan feltétel határozható meg, amelynek teljesítése a munkakör elvárható szakértelemmel és gondossággal való ellátásán túlmutató, konkrét, mérhető, objektíven meghatározható teljesítményt takar. Prémiumfeladatot a Társaság alapítója (egyedüli tagja) – Budapest Főváros VII. kerület Erzsébetváros Önkormányzat, ill. annak Képviselő-testülete – bármikor meghatározhat.

13.2. A kitűzés tartalmazza a prémium mértékét, a teljesítendő feladatokat a hozzájuk tartozó prémiumhányaddal, az előleg esetleges kifizethetőségének idejét és az értékelés időpontját.

13.3. A prémium kitűzése előtt a Felügyelő Bizottság véleményét ki kell kérni.

13.4. Prémiumelőleg fizetésére a Társaság alapítója (egyedüli tagja) – Budapest Főváros VII. kerület Erzsébetváros Önkormányzat, ill. annak Képviselő-testülete – döntése alapján akkor kerülhet sor, ha az előírt feltételek teljesülésére a gazdasági mutatók év közben történő alakulásából következtetni lehet. Amennyiben a gazdasági év végére az előírt feltételek nem teljesülnek, a már kifizetett prémiumelőleget vissza kell fizetni.

13.5. A prémiumfeladatok értékelésére és az alapján az elszámolásra (a kifizetett prémiumelőlegre is tekintettel) az üzleti évet lezáró mérleg elfogadásakor kerül sor.

13.6. A vezető állású munkavállalót munka, illetve megbízási jogviszonyának év közben történő megszűnése esetén a prémium időarányos része számolható el a tárgyévet záró éves beszámoló elfogadásával egyidejűleg.

14. A vezető állású munkavállaló a nem vezető munkavállalók számára biztosított mértékben és szabályok szerint jogosult a Társaság által biztosított béren kívüli, jóléti és szociális juttatásokra. Az egyéb közvetlenül vagy közvetve nyújtott pénzbeli és természetbeni juttatás formáit (cafetéria, gépkocsi használat, költségtérítés stb.) a munkaszerződés, jogszabály, illetve a Társaság egyéb szabályzatai rögzítik.

**IV. A felügyelő bizottság elnökének és tagjainak javadalmazása**

15. A felügyelő bizottság elnökének és tagjainak díjazását a Társaság alapítója – vagyis Budapest Főváros VII. kerület Erzsébetváros Önkormányzat, ill. annak Képviselő-testülete – állapítja meg.

15.1. A felügyelő bizottság elnökének és tagjainak díjazását a Társaság alapítója úgy állapítja meg, hogy a díjazás mértéke igazodjon a felelősség mértékéhez, ne okozzon túl nagy anyagi terhet a Társaság számára, továbbá megfelelő arányban álljon a tisztséget betöltő személy által elvégzett munkával, a Társaság által foglalkoztatottak létszámával, a Társaság bevételeivel, valamint megfeleljen az adott tisztség társadalmi elismertségével. Felügyelő bizottsági tagságot a Társaságnál munkaviszonyban nem lehet ellátni.

15.2. A felügyelő bizottság elnökének e jogviszonyára tekintettel megállapított havi díjazása nem haladhatja meg a mindenkori kötelező legkisebb munkabér ötszörösét, illetve a felügyelő bizottság többi tagja esetében a mindenkori kötelező legkisebb munkabér háromszorosát.

15.3. A felügyelő bizottság elnöke és tagjai a fentebb meghatározott díjazáson (tiszteletdíj) felül, a tisztség ellátásával összefüggő, indokolt és igazolt költségeik megtérítésén kívül más javadalmazásra (béren kívüli, jóléti és szociális juttatásokra, stb.) nem jogosultak.

16. A felügyelő bizottság elnökének és tagjainak jogviszonya megszűnése esetére juttatás nem biztosítható.

**VI. Vegyes rendelkezések**

17. Egy természetes személy legfeljebb egy köztulajdonban álló gazdasági társaságnál betöltött vezetői, vagy vezetői tisztségviselői megbízatás, valamint legfeljebb egy köztulajdonban álló gazdasági társaságnál betöltött Felügyelő Bizottsági tagság után részesülhet javadalmazásban. A Társaság vezetője, vezető tisztségviselője és felügyelő bizottsági tagjai büntetőjogi felelősségük tudatában nyilatkozni kötelesek arról, hogy részesülnek-e más köztulajdonban álló gazdasági társaságban betöltött vezető tisztségviselői megbízatás, illetve felügyelő bizottsági tagság után javadalmazásban. A vezető tisztségviselő és a felügyelő bizottsági tagok e nyilatkozataikat megválasztásuk előtt, az abban foglaltak megváltozása esetében pedig a változás bekövetkezésétől számított 15 napon belül kötelesek megtenni.

18. Amennyiben a vezető tisztségviselő más köztulajdonban álló gazdasági társaságban betöltött vezető tisztségviselői megbízatás, illetőleg amennyiben a felügyelő bizottság tagja más köztulajdonban álló gazdasági társaságnál betöltött felügyelő bizottsági tagság után javadalmazásban részesül, úgy a Társasággal fennálló ilyen jogviszonyuk után – a megbízatás, illetőleg a tisztség ellátásával összefüggő, indokolt és igazolt költségeik megtérítésén kívül – javadalmazásra nem jogosultak.

19. Versenytilalmi megállapodást az Mt. 208. §-ban foglaltak szerinti vezetővel a tulajdonosi jogokat gyakorló hozzájárulásával, legfeljebb egyéves tartamra lehet megkötni. A tulajdonosi jogokat gyakorló meghatározhatja azt a munkakört, amelyre vonatkozóan versenytilalmi megállapodás köthető és további feltételeket írhat elő. A Társaság alapítója – Budapest Főváros VII. kerület Erzsébetváros Önkormányzat, ill. annak Képviselő-testülete – által a felügyelő bizottság előzetes véleménye ismeretében hozott határozat szükséges a megállapodás megkötéséhez. A versenytilalmi megállapodás szerinti ellenérték a megállapodás tartamára nem haladhatja meg az azonos időszakra járó távolléti díj ötven százalékát.

20. Jelen szabályzat annak elfogadása napján lép hatályba és rendelkezései kötelezően alkalmazandók.

21. A jelen szabályzatnak a végkielégítésre, a felmondási időre és a versenytilalmi megállapodásra vonatkozó részeit a jelen szabályzat hatályba lépését követően létrejött szerződésekre, illetve javadalmazásra vonatkozó részében módosított munkaszerződésekre kell alkalmazni.

Hatálybalépés napja: 2018. .

|  |
| --- |
| ……………………………… |
| **Vattamány Zsolt**  Budapest Fővárosi VII. kerület Erzsébetváros polgármestere |