**MEGÁLLAPODÁS**

**helyi közbiztonságot érintő feladatok ellátására**

amely létrejött egyrészről a

**Budapesti Rendőr-főkapitányság**

székhely: 1139 Budapest, Teve utca 4-6.

adószám: 15720388-2-51

képviseli: Bucsek Gábor r. vezérőrnagy, rendőrségi főtanácsos, Budapest rendőrfőkapitánya

(a továbbiakban: **BRFK**)

másrészről

**Budapest Főváros VII. kerület Erzsébetváros Önkormányzata**

székhely: 1073 Budapest, Erzsébet körút 6.

adószám: 15735708-2-42

képviseli: Vattamány Zsolt polgármester

(a továbbiakban: **Önkormányzat**)

(a továbbiakban együtt: **Felek**) között az alulírott helyen és napon az alábbiakban részletezett feltételek mellett.

Felek a jelen megállapodást közszolgáltatási feladat ellátására a Rendőrségről szóló 1994. évi XXXIV. törvényben (a továbbiakban: Rtv.) és a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 18. pontja alapján kötik annak érdekében, hogy Budapest Főváros VII. kerület Erzsébetváros közrendje és közbiztonsága javuljon.

Önkormányzat kijelenti, hogy fontosnak tartja Budapest Főváros VII. kerület Erzsébetváros közbiztonságát, ezért Budapest Főváros VII. kerület Erzsébetváros Önkormányzata Képviselő-testületének …/2018. (……) számú képviselő-testületi határozata alapján úgy döntött, hogy a BRFK részére a közterületek és nyilvános helyek megerősített rendőri ellenőrzését szolgáló közbiztonsági tevékenység túlszolgálatának díjazására, valamint a közterületek biztonságának erősítésére, állandó rendőri jelenlét biztosítására, továbbá a lakosság személy- és vagyonbiztonságát kiemelten veszélyeztető bűncselekmények visszaszorítására, a térfigyelős tevékenység során szükségessé váló túlszolgálat finanszírozására, illetve az idegenforgalmi szezonban megerősített rendőri jelenlét biztosítására **20.000.000** Ft, azaz **húszmillió** forint összegű támogatást biztosít a jelen megállapodásban meghatározottak szerint.

Az Önkormányzat tudomásul veszi, hogy a BRFK a jelen megállapodásban szereplő vállalásait a rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény (a továbbiakban: Hszt.) 139. § (2) bekezdésében foglalt korlátozás figyelembevételével teljesíti, amely úgy rendelkezik, hogy a szolgálati érdekből elrendelhető túlszolgálat maximális időtartamát úgy kell meghatározni, hogy a heti szolgálatteljesítési idő és a túlszolgálat együttesen nem haladhatja meg a munkaidő-szervezés egyes szempontjairól szóló 2003. november 4-i 2003/88/EK európai parlamenti és tanácsi irányelv 6. cikk b) pontjában meghatározott heti időtartamot, és a 134. § (2) bekezdése szerinti időkeret alkalmazása esetén négyhavi átlagban nem haladhatja meg az irányelvben meghatározott heti időtartamot.

Erre tekintettel a BRFK a rendőri szolgálatellátás sérelme nélkül a megerősített rendőri jelenlét teljesítése érdekében a túlszolgálatot ténylegesen végrehajtó személy részére évente legfeljebb 100 óra túlszolgálat elrendelését vállalja. Kivételesen indokolt esetben Budapest rendőrfőkapitánya az egy főre irányadó óraszámot meghaladó túlszolgálat elrendelését a rendőrkapitányság vezetőjének indoklással ellátott előterjesztése alapján engedélyezheti.

**I. A BRFK vállalásai a BRFK VII. kerületi Rendőrkapitányság (a továbbiakban: Rendőrkapitányság) közreműködésével:**

1. A BRFK a juttatást elfogadja, és kötelezettséget vállal arra, hogy a közbiztonsági tevékenység túlszolgálat keretében történő díjazására, illetve a közterhek fedezetére rendelkezésre bocsátott összeget elkülönítve kezeli, azt kizárólag Budapest Főváros VII. kerület Erzsébetváros közigazgatási területén teljesített, az állományilletékes parancsnok által elrendelt és igazolt túlszolgálat kifizetésére használja fel, olyan módon tervezve a túlszolgálatot, hogy az Önkormányzat által rendelkezésre bocsátott, a kifizetőt terhelő járulékokat is tartalmazó 20.000.000 Ft, azaz húszmillió forint 2019. év december hónap 31. napjáig a túlszolgálat finanszírozására elegendő fedezetet nyújtson.
2. Az Önkormányzat részére a 2019. év január hónap 1. napja és 2019. év december hónap 31. napja között túlszolgálat során teljesített óraszámokról, továbbá a túlszolgálatot teljesítők részére a Hszt. szerint megállapított távolléti díjról 2020. év március hónap 31. napjáig elszámolást küld.
3. A Rendőrkapitányság az Önkormányzat által finanszírozott túlszolgálatok szervezése és végrehajtása során a preambulumban felsorolt általános célok mellett kiemelt figyelmet fordít:
4. a Belső-Erzsébetvárosban található szórakozóhelyek működése által generált közbiztonsági problémák visszaszorítására; ennek érdekében az idegenforgalmi szezonban megerősített rendőri jelenlétet biztosít a körzetben,
5. a falfirka (graffiti) elhelyezésével elkövetett rongálás bűncselekmények megelőzésére, megszakítására és felderítésére.

**II. Az Önkormányzat vállalásai**

1. Az Önkormányzat vállalja, hogy a közbiztonsági tevékenység során szükségessé váló túlszolgálatot az 5. pontban foglaltak szerint finanszírozza.
2. Az állományilletékes parancsnok által elrendelt és a teljesítést követően igazolt túlszolgálat finanszírozására 2019. év január hónap 1. napja és 2019. év december hónap 31. napja közötti időszakra negyedévente 3.000.000 Ft, azaz hárommillió forintot, valamint az idegenforgalmi szezonban megerősített rendőri jelenlét biztosítására 8.000.000 Ft, azaz nyolcmillió forintot, összesen (a kifizetőt terhelő járulékokat is tartalmazó) **20.000.000** Ft, azaz **húszmillió** forintot átutal. Az átutalások a **BRFK Magyar Államkincstárnál vezetett 10023002-01451430 számú számlájára** az alábbi ütemezés szerint történnek:
3. 3.000.000 Ft, azaz hárommillió forint jelen megállapodás aláírását követő 30 napon belül;
4. 3.000.000 Ft, azaz hárommillió forint forintot legkésőbb 2019. április 15. napjáig;
5. 8.000.000 Ft-ot, azaz nyolcmillió forintot legkésőbb 2019. május 15. napjáig;
6. 3.000.000 Ft, azaz hárommillió forint forintot legkésőbb 2019. július 15. napjáig;
7. 3.000.000 Ft, azaz hárommillió forint forintot legkésőbb 2019. október 15. napjáig.

**III. Közös rendelkezések**

1. Jelen megállapodás alapján a BRFK a túlszolgálatot 2019. év január hónap 1. napjától 2019. év december hónap 31. napjáig végzi; az elszámolás véghatárideje, továbbá a 12. pont szerinti írásbeli értékelés határideje 2020. év március hónap 31. napja. A BRFK részéről történő elszámolást Budapest Főváros VII. kerület Erzsébetváros Önkormányzata Polgármesteri Hivatala Hatósági és Ügyfélszolgálati Irodája részére kell benyújtani.
2. A jelen megállapodás 5. pont b)-e) alpontjai szerinti átutalások csak abban az esetben valósulnak meg az Önkormányzat részéről, ha a Felek által a 2018. év vonatkozásában kötött túlszolgálat-finanszírozási megállapodásban foglalt határidőre, azaz 2019. év március hónap 31. napjáig BRFK elszámol az Önkormányzat felé a 2018. évi finanszírozás tekintetében.
3. Jelen megállapodást bármelyik Fél a másik Félhez intézett írásbeli nyilatkozatával – 30 (harminc) napos felmondási idővel – a megállapodás tartama alatt bármikor felmondhatja, továbbá bármelyik Fél jogosult rendkívüli felmondással, azonnali hatállyal írásban felmondani, amennyiben a másik Fél a megállapodásban szabályozott valamely kötelezettségét súlyosan megszegi és magatartását a másik Fél kifejezett írásbeli felszólítása ellenére sem szünteti meg, a felszólítás kézhezvételét követő 15 (tizenöt) napon belül.
4. Jelen megállapodás módosítása kizárólag írásban, a Felek közös megegyezésével történhet.
5. A megállapodás megszüntetése esetén a Felek kötelesek egymással elszámolni, a megállapodás megszüntetését követő 30 (harminc) napon belül.
6. A Felek tájékoztatják egymást azokban az esetekben, amikor azt a másik Fél szervezeti működése, vagy feladatellátása szükségessé teszi. Az esetleges jogvitákat előzetesen egyeztetéssel oldják meg.
7. A Felek a megállapodás teljesülését, eredményét és tapasztalatait 2020. év március hónap 31. napjáig áttekintik és írásban értékelik.
8. Felek kijelentik, hogy a nemzeti vagyonról szóló 2011. évi CXCVI. törvény 3. § (1) bekezdés 1a) pontja alapján átlátható szervezetnek minősülnek.
9. A Felek által nem szabályozott kérdésekben a Polgári Törvénykönyvről szóló 2013. évi V. törvény, a Hszt., a Rendőrség Szolgálati Szabályzatáról szóló 30/2011. (IX. 22.) BM rendelet, és az Rtv. rendelkezései az irányadók.
10. Felek a jelen megállapodást – amely négy számozott oldalból áll, és öt egymással megegyező eredeti példányban készült – elolvasás után, mint akaratukkal mindenben egyezőt, jóváhagyólag írják alá.

Budapest, ……………………… Budapest, ………………………

|  |  |  |  |
| --- | --- | --- | --- |
| ……………………………………..  Budapesti Rendőr-főkapitányság  Dr. Terdik Tamás r. ezredes  rendőrségi tanácsos  Budapest rendőrfőkapitánya |  |  | ……………………………………..  Budapest Főváros VII. kerület Erzsébetváros Önkormányzata  Vattamány Zsolt  polgármester |

Jogi ellenjegyzés:

…………………………………... …………………………………..

Dr. Gotthard Gábor

jegyző

Pénzügyi ellenjegyzés:

…………………………………… …………………………………..

Fitosné Zemanovics Zsuzsanna

Pénzügyi Iroda vezetője

Kapják:

1. pld. BRFK

2. pld. BRFK VII. kerületi Rendőrkapitányság

3. pld. BRFK Gazdasági Igazgatóság Közgazdasági Osztály

4-5. pld. Önkormányzat